ایا رښتیا هم افغانستان د امریکا تر شیکاګو امن دی؟
د امریکا ولسمشر دونالډ ټرمپ د شیکاګو په ښار کې د تاوتریخوالي د پېښو زیاتوالي ته په کتو ویلي دي چې افغانستان تر شیکاګو ډېر امن دی. 
ولسمشر ټرمپ تل د شیکاګو ښار د نا امنیو او هلته د تاوتریخوالي په زیاتوالي انتقاد کړی دی. ټرمپ د شیکاګو د محلي حکومت په کارونو هم نیوکې کړي دي او تر دې مخکې یې شیکاګو یوه "جنګي سیمه" بللې وه. ولسمشر ټرمپ د سه شنبې په ورځ (اکتوبر۲۹) په شیکاګو کې په یوې غونډې کې وویل: "رښتیا هم د شرم ځای دی. په ټولې نړۍ کې په شیکاګو خبرې کیږي. افغانستان د شیکاګو په پرتله ډېر امن دی. " خو ایا رښتیا هم د شیکاګو ښار تر افغانستان نا امن دی؟ اسوشیټډپرس په تېره یوه میاشت کې د افغانستان او شیکاګو په ښار کې د تاوتریخوالي شمېرې را ټولې کړي دي. د دغو شمېرو له مخې د افغانستان د یوې میاشتې تاوتریخوالي شمېر د شیکاګو د ټول کال د تاوتریخوالي له شمېر سره برابر دی. اسوشیتډ پرس وايي چې په افغانستان کې په روانې جګړې کې یوازې د روان کال د اګست په میاشت کې ۲۳۰۷ کسان په ۶۱۱ بېلابېلو پېښو کې وژل شوي دي. دا شمېره په شیکاګو کې د یوه کال د تاوتریخوالي تر شمېرو او پېښو هم ډېره ده. خو افغانستان د شیکاګو په پرتله یواځې په کال ۲۰۱۷ کې د جرمونو کمې پېښې درلودلې. افغانستان شاوخوا ۳۸ میلیون نفوس لري او شیکاکو ۲. ۷ میلیون نفوس لری او په افغانستان کې د ناامنیو ډېرې پېښې ترهګریز بریدونه دي خو په شیکاګو کې د تاوتریخوالي بڼه تر ډېره جنايي وي.